# Jyväskylän yliopisto, Kasvatustieteiden ja psykologian tiedekunta (KPTK)

# Tohtorikoulutuksen opetussuunnitelma (28.3.17, tarkistettu 21.9.2017 )

Kasvatustieteiden ja psykologian tiedekunnan (KPTK) *tohtorikoulu* on osa Jyväskylän yliopiston tutkijakoulua. Tohtorikoulu järjestää tohtorikoulutusta yliopiston johtosäännön, tutkintosäännön ja yliopiston tutkijakoulun periaatteiden mukaisesti. Tiedekunnassa on kaksi tohtoriohjelmaa:

1. Kasvatustieteiden tohtoriohjelma (KASTO)
2. Psykologian tohtoriohjelma(PSYTO)

Tiedekunnan tohtorikoululla on johtoryhmä, jonka vastuulla ovat seuraavat valmistelutehtävät:

* keskustelu ja päätösesitysten tekeminen isommista linjauksista (esimerkiksi opetussuunnitelman, arvioinnin, artikkelimuotoisen väitöskirjan rakenteen kriteerit)
* yliopiston tutkijakoululta tulevien lausuntopyyntöjen käsittely
* Tohtorikoulutuksen auditointiin ja laadun valvontaan liittyvät tehtävät
* ongelmallisten tilanteiden ratkaisuesitykset (valitukset, lausunnot)
* Tohtorikoulutettavien työsuhteisiin liittyvien valintojen periaatteet ja oikeudenmukaisuuden kysymykset (läpinäkyvyys).

Tohtoriohjelmien johtoryhmien vastuulla on seuraavien prosessien valmistelu:

* jatko-opintohakujen sekä tohtorikoulutettavien työsuhteiden auki laittaminen
* jatko-opintohakemusten ja työsuhteisiin hakevien tutkimussuunnitelmien lukeminen, arvioiminen ja päätökset esityksistä dekaanille
* opetussuunnitelmien tarkistaminen ja muutosten käsittely
* ongelmallisten tilanteiden ratkaisuesitykset (valitukset, lausunnot)
* tiedotus ohjaajille asioista, jotka ovat ohjelmatasoisia

Kasvatustieteiden tohtoriohjelman johtoryhmän (KASTO) vastuulla on lisäksi seuraavat tehtävät: esitarkastus- ja väitösprosessiin liittyvät valmistelutehtävät (työn rakenteen muodollinen tarkastaminen ja esitarkastajien esitykseen/nimeämiseen liittyvä valmistelu) ja dosentuureihin liittyvät valmistelutehtävät.

Kuviossa 1 esitetään tohtorikoulun suunnittelun, ohjauksen ja arvioinnin prosessit.

Ohjausryhmä Seurantaryhmä

Ohjausryhmä: vastuullinen ohjaaja ja muu(t) ohjaaja(t)

Seurantaryhmässä lisäksi professori tai dosentti, joka ei ole ohjaaja eikä mukana väitöstyön julkaisuissa

Tohtorikoulun opetus-suunnitelma sisältää tohtori-ohjelmien yhteiset sekä erilliset opintovaatimukset

 Nähtävillä KPTK:n verkkosivuilla

Laaditaan jatko-opiskeluoikeutta haettaessa (dekaani hyväksyy tohtoriohjelman johtoryhmän esityksen pohjalta)

Tarkistetaan seurantaryhmän tapaamisissa.

Arviointilautakunta

Henkilökohtainen opiskelusuunnitelma

Jäsenet: Vastaväittäjä (t)

sekä tiedekunnan professori tai dosentti tai KTL:n professori, joka ei ole ohjaaja eikä mukana väitöstyön julkaisuissa

Opetussuunnitelma

Kuvio 1. KPTK tohtorikoulutuksen suunnittelu, ohjaus ja arviointi tohtoriopiskelijan näkökulmasta

**1. Tohtorikoulutuksen tavoitteet, tutkinnot ja väitöskirjan muoto**

**1.1 Tohtorikoulutuksen tavoitteet**

Tohtorin tutkinnon suorittamiseksi jatko-opiskelijan tulee suorittaa tieteellisen jatkokoulutuksen opinnot, osoittaa tutkimusalallaan itsenäistä ja kriittistä ajattelua sekä laatia väitöskirja ja puolustaa sitä julkisesti. (Asetus yliopistojen tutkinnoista 794/2004). Tieteellisen jatkokoulutuksen tavoitteena on, että opiskelija perehtyy syvällisesti omaan tutkimusalaansa ja sen yhteiskunnalliseen merkitykseen sekä saavuttaa valmiudet tutkimusalansa piirissä itsenäisesti ja kriittisesti soveltaa tieteellisen tutkimuksen menetelmiä eettisesti kestävällä tavalla ja luoda uutta tieteellistä tietoa. Opiskelija perehtyy tieteenalansa kehitykseen, perusongelmiin ja tutkimusmenetelmiin sekä saavuttaa sellaisen yleisen tieteenteorian ja tutkimusalaansa liittyvien muiden tieteenalojen tuntemuksen, joka mahdollistaa niiden kehityksen seuraamisen.

Yliopiston tutkijakoulun ohjeistuksen mukaan yksi valintaperusteista on tutkimusaiheen sopiminen laitoksen/tiedekunnan tutkimusstrategiaan. Kasvatustieteiden ja psykologian tiedekunnan vahvuusalueiksi on määritelty seuraavat:

1. ***Vuorovaikutus*** - oppimisessa, kasvatuksessa ja terapiassa
2. ***Oppiminen*** - oppimisvaikeudet, kognitiivinen kehitys, tunteet ja motivaatio, digitalisaatio, vertaissuhteet, oppimisen neuraalinen perusta, kehittyvät aivot
3. ***Perhe ja lapsuus*** - kasvu- ja oppimisympäristöt, osallisuus, vanhemmuus ja perhesuhteet
4. ***Työelämä*** - työssä oppiminen, hyvinvointi, identiteetti, toimijuus ja johtajuuden tutkimus
5. ***Opetus, ohjaus ja koulutus*** - Pedagoginen tutkimus ja oppimisympäristöihin ja osallisuuteen liittyvä kokeileva tutkimus, koulun kehittäminen, mobiili- ja verkkointerventiot, kansainvälisyys, kulttuurinen monimuotoisuus ja monikielisyys, koulutuksen yhdenvertaisuus, hyvinvointi, demokratia ja toimijuus

**1.2 Tiedekunnassa suoritettavat tohtorin tutkinnot**

Tutkintosäännön mukaan tieteelliseen jatkokoulutukseen valitulle opiskelijalle myönnetään opiskeluoikeus tohtorin tutkintoon tai milloin siihen on erityistä syytä, yksinomaan lisensiaatintutkintoon. Tohtorin tutkinto on päätoimisesti opiskellen tarkoitus suorittaa neljässä vuodessa. Kasvatustieteiden ja psykologian tiedekunnassa suoritettavat tohtorin tutkinnot esitellään alla tohtoriohjelmakohtaisesti.

***Kasvatustieteiden tohtoriohjelma***

* kasvatustieteen tohtorin tutkinto ja
* filosofian tohtorin (kasvatustiede) tutkinto.

Kasvatustieteellisten tutkintojen pääaineena on jokin seuraavista: kasvatustiede, aikuiskasvatustiede, erityispedagogiikka tai varhaiskasvatustiede. Tohtorin tutkintoon sisältyy väitöskirja ja 40 opintopistettä muita tohtoriopintoja. Kasvatustieteen tohtorin tutkintoon hyväksytty voi välitutkintona suorittaa kasvatustieteen lisensiaatintutkinnon, josta muiden opintojen osuus on 20 opintopistettä.

Filosofian tohtorin (kasvatustiede) tutkinto on kasvatustieteiden tiedekunnan tarjoama jatkotutkinto niille, joiden maisterin tutkinnon pääaine ei ole kasvatustieteellinen oppiaine. Sen suorittamisessa noudatetaan soveltuvin osin kasvatustieteen tohtorin tutkinnon suorittamisesta annettuja määräyksiä. Filosofian tohtorin tutkintoon hakevalla täytyy olla suoritettuna joko kasvatustieteen perus- ja aineopinnot tai ohjaajan toimesta kirjallisesti todettu vastaavuus. Lisäksi suositellaan, että opiskelija suorittaa opintojensa aikana kasvatustieteellisiä syventäviä opintoja.

***Psykologian tohtoriohjelma***

* psykologian tohtorin tutkinto
* filosofian tohtorin tutkinto

Psykologisten tutkintojen pääaineena on psykologia. Psykologian alan tohtorin tutkintoon sisältyy väitöskirja ja 40 muita tohtoriopintoja. Psykologian tohtorin tutkintoon hyväksytty voi välitutkintona suorittaa psykologian lisensiaatintutkinnon, josta muiden opintojen osuus on 20 opintopistettä.

**1.3 Tiedekunnassa noudatettavat väitöskirjan muodon kriteerit**

***Kasvatustieteiden tohtoriohjelma*.** Väitöskirjan tulee olla itsenäinen tieteellinen tutkimus kasvatustieteiden alalta. Se voi olla artikkeli-/kokoomaväitöskirja tai monografia.

1) *Artikkeli-/kokoomaväitöskirja* koostuu yhteenveto-osasta ja 3 artikkelista. Artikkeleista tulee

* vähintään kaksi olla julkaistu (paper, online, preprint) tai julkaistavaksi hyväksytty (accepted) kansainvälisissä tieteellistä vertaisarviointia käyttävissä (referoiduissa) julkaisuissa (journal, edited book) ja
* yksi voi olla joko kansainväliseen tieteellistä vertaisarviointia käyttävään lehteen tai kokoomateokseen arvioitavaksi lähetetty (submitted) käsikirjoitus (ei kuitenkaan conference proceedings -julkaisu) tai suomenkielinen vähintään julkaisutason 2 lehdessä oleva julkaistu tai julkaistavaksi hyväksytty artikkeli. Silloin kun artikkeliväitöskirja sisältää arvioitavaksi lähetetyn osan, ohjataan työn esitarkastajia ja vastaväittäjää/vastaväittäjiä kiinnittämään tämän osan laatuun erityistä huomiota.

2) *Monografia* on yhtenäinen ja itsenäinen kirjallinen tieteellinen työ, joka ei sisällä kirjoittajan tekemiä erillisiä artikkeleita eikä artikkelikäsikirjoituksia.

***Psykologian tohtoriohjelma: väitöskirjan muoto.*** Väitöskirjan tulee olla itsenäinen tieteellinen tutkimus psykologian alalta. Se voi olla artikkeli-/kokoomaväitöskirja tai monografia.

1) *Artikkeli-/kokoomaväitöskirja* koostuu yhteenvedosta ja 3 artikkelista. Artikkeleista tulee

* vähintään kaksi olla julkaistu (paper, online, preprint) tai julkaistavaksi hyväksytty (accepted) tieteellistä vertaisarviointia käyttävissä (referoiduissa) julkaisuissa (journal, edited book) ja
* yksi voi olla joko tieteellistä vertaisarviointia käyttävään lehteen tai kokoomateokseen arvioitavaksi lähetetty (submitted) käsikirjoitus (ei kuitenkaan s. conference proceedings -julkaisu)

2) *Monografia* on yhtenäinen ja itsenäinen kirjallinen tieteellinen työ, joka ei sisällä kirjoittajan tekemiä erillisiä artikkeleita eikä artikkelikäsikirjoituksia.

***Kasvatustieteiden tohtoriohjelma ja psykologian tohtoriohjelma:*** Pelkästään julkaisun toimittajan suorittama arviointi ei täytä tässä tarkoitettua tieteellisen vertaisarvioinnin määritelmää vaan vertaisarvioinnissa käytetään ulkopuolisia arvioijia tai muuta vastaavaa menettelyä. Myös toimitetussa teoksessa julkaistun tai julkaistavaksi hyväksytyn tekstin tulee olla vertaisarvioinnin läpikäynyt. Toimitetun teoksen ollessa julkaisukanavana oikovedosvaihe katsotaan vastaavan julkaistua. Väittelijän tulee olla ensimmäinen kirjoittaja vähintään kolmessa yhteisartikkelissa. Monografiana julkaistua lisensiaatin tutkimusta ei voi sellaisenaan liittää artikkeli/kokoomaväitöskirjaan vaan lisensiaatin tutkimuksen tuloksista jatko-opiskelija voi kirjoittaa väitöskirjaan liitettävän artikkelin. Monografiaväitöskirja tai artikkeliväitöskirjan yhteenveto-osa kirjoitetaan joko suomeksi, ruotsiksi, englanniksi tai tiedekunnan suostumuksella jollakin muulla kielellä.

Artikkeli-/kokoomaväitöskirjaan liitettävät julkaisut tallennetaan avoimen tiedon periaatteiden mukaisesti oman yliopistomme JYX-julkaisuarkistoon.

**2. Tohtorikoulutuksen valinta, ohjaus ja seuranta**

**2.1 Kelpoisuus ja valintakriteerit**

***Yliopistolain edellyttämä kelpoisuus:***Yliopistolain 558/2009 37 §:n mukaan tieteelliseen tai taiteelliseen jatkotutkintoon johtaviin opintoihin voidaan ottaa opiskelijaksi henkilö, joka on suorittanut 1) soveltuvan ylemmän korkeakoulututkinnon; 2) soveltuvan ylemmän ammattikorkeakoulututkinnon; taikka 3) soveltuvan ulkomaisen koulutuksen, joka asianomaisessa maassa antaa kelpoisuuden vastaaviin korkeakouluopintoihin. Yliopisto voi edellyttää tieteelliseen tai taiteelliseen jatkotutkintoon johtaviin opintoihin opiskelijaksi ottamansa henkilön suorittavan tarvittavan määrän täydentäviä opintoja koulutuksessa tarvittavien valmiuksien saavuttamiseksi.

Jatkotutkintokoulutukseen valinnassa noudatetaan yliopiston ohjeistusta (ks. yliopiston nettisivut koskien hakuaikoja, kielitaitovaatimuksia ja erityisehtoja; Yleiset valintaperusteet).

**Jatkotutkintokoulutuksen valintaperusteet**

*Hakijan tiedot ja taidot*- menestyminen maisteriopinnoissa tai vastaavissa ulkomaisissa opinnoissa
- opintojen edellyttämä tarkoituksenmukainen kielitaito.
*Tutkimusaihe*- tutkimusaiheen sopiminen laitoksen/tiedekunnan tutkimusstrategiaan
- tutkimus- ja opintosuunnitelman taso ja realistisuus

*Ohjaus*- asiantuntevan ohjauksen saatavuus ja ohjausresurssien riittävyys

*Sitoutuminen*

- tohtoriopiskelijan sitoutuminen opintojen suorittamiseen

***Kasvatustieteiden tohtoriohjelma:*** Kasvatustieteen tohtorin ja kasvatustieteen lisensiaatin tutkinnon suorittamiseksi edeltävinä opintoina edellytetään vähintään *hyvin tiedoin* suoritetut syventävät opinnot *aikuiskasvatuksessa, erityispedagogiikassa, kasvatustieteessä tai varhaiskasvatustieteessä*. Perustutkintoon sisältyvän pro gradu -tutkielman arvosanan tulee olla hyvää tasoa (vähintään hyvä, 3, tai cum laude approbatur).

Filosofian tohtorin (kasvatustiede) tutkinnon suoritusoikeus kasvatustieteiden tiedekunnassa voidaan myöntää henkilölle, joka on suorittanut edellä mainitun yliopistolain mukaisen tutkinnon taikka jolla tiedekunta muuten toteaa olevan edellä mainittuja tutkintoja vastaavat tiedot ja valmiudet. Filosofian tohtorin (kasvatustiede) tutkintoon hakeutuvalla tulee olla joko suoritetut kasvatustieteelliset perus- ja aineopinnot tai ohjaajan toimesta kirjallisesti todettu vastaavuus. Ennen vuotta 1997 Jyväskylän yliopistossa suoritetut aineenopettajan pedagogiset opinnot tai muissa yliopistoissa suoritetut opettajan pedagogiset opinnot eivät välttämättä vastaa kasvatustieteen aineopintoja. Ammatillisissa opettajakorkeakouluissa suoritut pedagogiset opinnot eivät sellaisenaan vastaa kasvatustieteen aineopintoja.

Tarkennetut valintakriteerit ovat seuraavat:

* Tutkimusaiheen tulee kohdentua tiedekunnan tutkimusstrategiassa nimetyille vahvuusalueille
* Tutkimus- ja opintosuunnitelman taso ja realistisuus sekä hyvän tieteellisen käytännön noudattaminen (ks. Tutkimuseettisen neuvottelukunnan ohjeistus).
* Asiantuntevan ohjauksen saatavuus ja ohjausresurssien riittävyys
* Tohtoriopiskelijan sitoutuminen opintojen suorittamiseen (aikataulu, työskentely- ja rahoitussuunnitelma)

***Psykologian tohtoriohjelma:*** Psykologian tohtorin tutkinnon suorittamiseksi edeltävinä opintoina edellytetään syventävät opinnot *psykologiassa*. Perustutkintoon sisältyvän pro gradu –tutkielman arvosana tulee olla hyvää tasoa (vähintään hyvä, 3, tai cum laude approbatur).

Filosofian tohtorin (psykologia) tutkinnon suoritusoikeus kasvatustieteiden ja psykologian tiedekunnassa voidaan myöntää henkilölle, joka on suorittanut edellä mainitun yliopistolain mukaisen tutkinnon taikka jolla tiedekunta muuten toteaa olevan valmiudet tohtoriopintoihin psykologian alalla. Pääaineopintoja voidaan täydentää jatko-opintojen yhteydessä.

**2.2 Ohjaus**

***Tutkintosääntö 18 §:*** ”Jokaisella jatko-opiskelijalla on oltava tiedekunnan tai laitoksen määräämä henkilökohtainen vastuullinen ohjaaja, joka on työsuhteessa Jyväskylän yliopistoon ja jolla on tohtorin tutkinto ja riittävät tieteelliset ansiot. Ohjauksen jatkuvuuden varmistamiseksi jatko-opiskelijalle on ohjaajan vaihtuessa määrättävä uusi vastuullinen ohjaaja.”

***Kasvatustieteiden tohtoriohjelma:*** Vastuullinen ohjaaja on tiedekunnan professori tai tiedekunnassa toistaiseksi voimassaolevassa työsuhteessa oleva dosentti tai tenure track -työsuhteessa oleva dosentti tai akatemiatutkijan työsuhteessa oleva dosentti. Toisen (tai kolmannen) ohjaajan tulee olla tohtoritutkinnon suorittanut. Vastuullinen ohjaaja kantaa vastuun ohjauksesta ja tohtoriopinnoista. Vastuullinen ohjaaja edustaa tiedekunnan kasvatustieteellisiä pääaineita. Koulutuksen tutkimuslaitoksen professori voi toimia kasvatustieteellisen väitöskirjan vastuullisena ohjaajana, jos toisena ohjaajana on tiedekunnan kasvatustieteiden alan professori tai tiedekunnassa toistaiseksi voimassaolevassa työsuhteessa oleva dosentti.

# Tohtoriopintojen ohjauksen periaatteet

Jatko-opintojen ohjaajat ja opiskelija keskustelevat ohjaussuhteen alkuvaiheessa yhteistyön periaatteista sopien väitöskirjatyön tavoitteista, aikatauluista, ohjauksen käytännöistä ja suoritettavista opinnoista sekä muista työn etenemisen kannalta keskeisistä kysymyksistä. Alla kuvataan ohjaussuhdetta ohjaajien ja tohtoriopiskelijan vastuiden kautta (ks. myös yliopiston tutkijakoulun ohjeistus <https://www.jyu.fi/opiskelu/tohtorikoulutus/opas/tehtavat>)

**Ohjaajan tehtävät**

* *Ohjaussuhde:* ohjaaja ylläpitää ohjaussuhdetta ohjattavaan: tukea opiskelijaa tutkimusprosessin alkuvaiheessa, jolloin on tärkeää saada työ liikkeelle; rohkaista opiskelijaa aloitteellisuuteen ja ylläpitää motivaatiota, jotta hän voi saada tutkimuksen valmiiksi; ylläpitää säännöllisten ohjaustapaamisten avulla jatkuvaa keskustelua, sitoutuu ohjaussuhteeseen ja tuntee opiskelijan tutkimusprosessin etenemisen eri vaiheet
* *Etenemisen tukeminen:* ohjaaja seuraa tutkimuksen ja opintojen aikataulujen mukaista etenemistä
* *Rahoitus, osallistuminen ja kansainvälinen liikkuvuus:* ohjaaja tukee opiskelijaa hänen hakiessaan tutkimusrahoitusta; rohkaisee opiskelijaa osallistumaan ja esittelemään tutkimustaan erilaisilla foorumeilla, tutkijatapaamisissa sekä kansallisissa että kansainvälisissä kongresseissa; tukee kansainvälistymistä
* *Raportointi ja julkaiseminen:* ohjaaja lukee opiskelijan tekstejä ja kommentoi niitä suullisesti ja/tai kirjallisesti; tarvittaessa sopii yhdessä opiskelijan kanssa jokaisen kirjoittajan osuudesta yhteisjulkaisuihin
* *Tieteelliset käytännöt ja eettiset periaatteet:* ohjaaja tutustuttaa tohtoriopiskelijan hyvään tieteelliseen käytäntöön, Jyväskylän yliopiston eettisiin periaatteisiin, julkaisueettisiin periaatteisiin ja tutkimuksen tietoaineistojen hallinnan periaatteisiin
* *Asiantuntijuus ja urakehitys:* ohjaaja edistää jatko-opiskelijan tutkijuuden ja asiantuntijuuden rakentumista
* *Tutkinnon valmistuminen:* ohjaaja varmistaa väitöskirjakäsikirjoituksen esitarkastuskelpoisuuden ja osallistuu esitarkastajien ja vastaväittäjien valintaan

**Tohtoriopiskelijan tehtävät**

* *Ohjaussuhde:* on aktiivinen yhteyden pidossa ohjaajiinsa; on tutkimustyönsä päävastuullinen toimija
* *Eteneminen:* on tietoinen tutkintovaatimuksista ja päivittää henkilökohtaista opintosuunnitelmaansa; hankkii tutkimuksen eteenpäin viemisessä tarvittavia tietoja ja taitoja; pitää ohjaajat ajan tasalla tutkimuksensa etenemisestä; jatko-opintojen ja/tai väitöstutkimuksen edistymisraportin antaminen sitä pyytäessä esimerkiksi lukuvuosi-ilmoittautumisen yhteydessä.
* *Rahoitus, osallistuminen ja kansainvälinen liikkuvuus:* hakee aktiivisesti tutkimusrahoituksia; edistää kansainvälistymistä ja yhteistyöverkostojen kertymistä
* *Raportointi ja julkaiseminen*: toimittaa sovitussa aikataulussa ohjaajille luettavaksi väitöskirjan tekstejä
* *Asiantuntijuus ja urakehitys*: osallistuu ja esittelee tutkimustaan tiedekunnan ja laitosten seminaareissa, erilaisissa tutkijatapaamisissa sekä kansallisissa ja kansainvälisissä kongresseissa; työsuhteessa olevat tohtorikoulutettavat käyvät (lähi)esimiehensä kanssa myös kehityskeskusteluja ja yliopistojen palkkausjärjestelmään sisältyviä arviointikeskusteluja.

**2.3 Seurantaryhmä**

JYU hallituksen hyväksymien yliopiston tutkijakoulun toimintaperiaatteiden mukaisesti jokaiselle tohtoriopiskelijalle muodostetaan seurantaryhmä. Seurantaryhmässä on ohjaajien lisäksi ainakin yksi ulkopuolinen professori tai dosentti, joka ei kuulu siihen tutkimusryhmään, jossa väitöskirja tehdään. Seurantaryhmä hyväksytään samalla kun opiskelija saa jatko-opinto-oikeuden. Seurantaryhmän tehtävä on varmistaa, että opiskelija valmistuu tavoiteajassa (päätoimisesti opiskellen 4 vuodessa).

Seurantaryhmän tehtäviä ovat seuraavat: <https://www.jyu.fi/yliopistopalvelut/intra/laitoksille/how-to/seurantaryhmat>

* Jatko-opintojen ja väitöstutkimuksen edistymisen tukeminen ja seuranta sekä tarvittaessa opinto- ja/tai tutkimussuunnitelman tarkentamiseen osallistuminen.
* Tohtoriopiskelijan urasuunnittelun tukeminen ja keskusteleminen tohtoriopiskelijan kanssa tutkinnon jälkeisistä työllistymismahdollisuuksista.
* Huomion kiinnittäminen siihen, että opetuksen ja muiden tehtävien määrä on tarkoituksenmukainen huomioiden valmistumisen neljän vuoden tavoiteaika.
* Jatko-opintojen edistymisessä tai niiden rahoituksessa mahdollisesti ilmenevistä ongelmista informoiminen (tohtoriohjelman johtoryhmälle tai tohtorikoulutuksesta vastaaville).
* Ohjausasiakirjaan kirjatun ohjaajatiedon tarkistaminen vuosittaisessa seurantaryhmän ja tohtoriopiskelijan tapaamisessa.

Seurantaryhmän tapaamisessa keskustellaan etenemisestä, opinto- ja tutkimussuunnitelman tarkentamisesta, rahoituksesta ja tutkinnon jälkeisistä uramahdollisuuksista. Seurantaryhmä informoi tohtoriopintojen edistymisessä tai niiden rahoituksessa mahdollisesti ilmenevistä ongelmista tiedekunnan tohtorikoulutuksesta vastaavaa varadekaania. Seurantaryhmän erityisenä tehtävänä on myös käsitellä tilanteita, joissa ohjaussuhteen toimivuudessa ilmenee ongelmia ja päädytään ohjaajien vaihtamiseen (dekaanin vahvistamisen kautta).

Kasvatustieteiden tiedekunnassa on sovittu seuraavat seurantaryhmän tapaamisia koskevat tarkennukset. Opiskelija ja seurantaryhmä tapaavat vuosittain niiden opiskelijoiden osalta, joilla on *päätoiminen rahoitus* koko tohtoriopintojen ajaksi (tohtorikoulupaikka, laitoksen budjettirahoista myönnetty tohtorikoulutusrahoitus, täydentävään rahoitukseen pohjaava rahoitus) tai joilla on rahoitus *vähintään 1 vuodeksi* (esimerkiksi laitoksen myöntämä rahoitus tai säätiöltä saatu apuraha). Kaikki seurantaryhmät kokoontuvat opiskelijan ensimmäisen opintovuoden aikana, Tohtoriopiskelijat, jotka tekevät väitösopintoja sivutoimisesti (ts. ei yhtään päätoimista jatko-opintoihin keskittyvää vuotta opintojen aikana) tavataan seurantaryhmissä harvemmin tarpeen mukaan, mutta vähintään kaksi kertaa opintojen aikana. Seurantaryhmä voi kokoontua myös opiskelijan aloitteesta.

*Tutkijakoulun johtoryhmä* suosittelee (25.11.2014), että seurantaryhmätapaamisissa tohtoriopiskelijan etenemistä tarkasteltaisiin erityisesti seuraavista näkökulmista: opiskelijan ammatillisen osaamisen rakentuminen, tutkimusympäristöön integroituminen, riittävän ohjauksen ja itsenäisen työskentelyn välisen tasapainon saavuttaminen. Seurantaryhmissä noudatettaviin toimintaperiaatteisiin kuuluu, että tohtoriopiskelija valmistautuu seurantaryhmän tapaamiseen etukäteen päivittämällä suorituksensa ja väitöstutkimuksen vaiheen sekä valmistautumalla keskustelemaan etenemisestä.

**3. Arviointi**

**3.1. Arviointiasteikko**

Tutkintosäännön mukaan lisensiaatintutkimuksen ja väitöskirjan arvostelussa voidaan käyttää asteikkoa 0-5 tai asteikkoa hylätty – hyväksytty – kiittäen hyväksytty. Kasvatustieteiden ja psykologian tiedekunnassa (hyväksytty 15.12.2016 tiedekuntaneuvostossa) väitöskirja arvostellaan 1.8.2017 alkaen 3-portaisella asteikolla: hylätty – hyväksytty – kiittäen hyväksytty.

Arvioinnissa tulee ottaa huomioon väitöskirjatutkimusten erilainen suuntautuminen ja soveltaa kriteerejä sen mukaisesti. Väitöskirjan lopullisen arvosanan määräämisessä kiinnitetään huomiota seuraaviin kriteereihin (pisteytetään asteikolla 1-5).

1. Aiheen valinta, tutkimusongelma ja tutkimustehtävän rajaus
2. Teoreettinen hallinta ja käsitteellinen selkeys
3. Tutkimusmenetelmien käyttö
4. Tulosten esittäminen ja tutkimusongelmiin vastaaminen
5. Johtopäätökset
6. Työn merkittävyys sekä tulosten sovellettavuus
7. Luotettavuus ja eettiset kysymykset
8. Esitystapa ja kielellinen ilmaisu
9. Itsenäisyys tutkijana
10. Kyky puolustaa työtä julkisessa väitöstilaisuudessa.

**3.2 Tarkastusprosessi**

Alla kuvataan tiedekunnan väitöskirjojen tarkastusprosessin vaiheita.

1*. Valmistelu*

* Ohjaajat varmistavat, että väitöskirjan käsikirjoitus on valmis esitarkastukseen
* Väitöskirjan tekijä toimittaa väitöskirjan esitarkastukseen valmiin version käsikirjoituksesta ko tohtoriohjelman koordinaattorille sähköisessä muodossa (esim. liitetiedostona).
* ***Kasvatustieteiden tohtoriohjelma:*** Tutkimuskoordinaattori vie käsikirjoituksen Kasvatustieteiden tohtoriohjelman johtoryhmän (KASTO) jäsenten nähtäväksi (S-aseman suojattuun kansioon). Vastuullinen ohjaaja esittää esitarkastajat perusteluineen tutkimuskoordinaattorille, joka toimittaa esityksen KASTO:lle. KASTO ottaa kantaa väitöskirjakäsikirjoitukselle asetettujen muotoon liittyvien vaatimusten täyttymisestä samoin kuin esitettyjen esitarkastajien kelpoisuudesta ja sopivuudesta.

*2. Esitarkastajien määrääminen*

* Tohtoriohjelman koordinaattori/tutkimuskoordinaattori toimittaa esityksen esitarkastajista opintoasiainpäällikölle, joka valmistelee asian tiedekuntaneuvoston esityslistalle (ks. [tiedekuntaneuvoston kokouspäivät).](https://www.jyu.fi/edu/tiedekunta/Tiedekuntaneuvosto/kokouspaivat/index_html)
* Tiedekuntaneuvosto määrää esitarkastajat (esitarkastajien lausunnot 3 kuukauden kuluessa).
* Väitöskirjan tekijälle varataan tilaisuus esittää huomautuksensa esitarkastajien valinnasta.

*3. Väitöskirjan lähettäminen esitarkastukseen*

* Väitöskirjan tekijä toimittaa opintoasianpäällikölle tai muulle sovitulle henkilölle esitarkastajille lähetettävän väitöskirjan käsikirjoituksen sähköisessä muodossa (esim. pdf-tiedostona sähköpostin liitteenä tai muistitikulla) sekä tarvittaessa tulostettuna kahtena kappaleena kevyissä muovikansioissa.

*4. Esitarkastuslausuntojen käsittely, väittelylupa ja väitöskirjan painatus.*

***Kasvatustieteiden tohtoriohjelma***: Esitarkastuslausuntojen saavuttua ne toimitetaan KASTO:lle. Jos molemmat lausunnot puoltavat väittelylupaa, asia etenee suoraan tiedekuntaneuvostoon.

* Väitöskirjan tekijälle varataan tilaisuus vastineen antamiseen esitarkastajien lausunnoista ennen kuin luvasta julkiseen tarkastukseen tehdään päätös.
* Tiedekuntaneuvosto tekee päätöksen väittelyluvan myöntämisestä.
* Tiedekuntaneuvosto määrää samalla väitöstilaisuuden kustoksen sekä vastuullisen ohjaajan esityksen pohjalta vastaväittäjä(t) ja arviointilautakunnan väitöskirjan arviointia varten.
* Väittelijä huolehtii väitöskirjan painatuksesta ja jakelusta.

*5. Väitöstilaisuuden määrääminen***.**

* Dekaani määrää vastuullisen ohjaajan esityksen pohjalta väitöstilaisuuden ajankohdan.

*6. Väitöskirjan arviointi.*

* Väitöstilaisuuden jälkeen arviointilautakunta tekee esityksen väitöskirjan arvioinnista. Esityksessään arviointilautakunta käyttää lomaketta, joka kootusti esittää arvioinnin.
* Vastaväittäjä antaa väitöskirjasta kirjallisen lausunnon (kuukauden kuluessa väitöstilaisuudesta).
* Väittelijälle varataan mahdollisuus vastineen antamiseen vastaväittäjän lausunnosta sekä arviointilautakunnan esityksestä
* Tiedekuntaneuvosto arvostelee väitöskirjan arviointilautakunnan esityksen ja vastaväittäjän lausunnon pohjalta.

**4. Tohtoriopintojen opintokokonaisuudet**

**4.1 Kasvatustieteiden tohtoriohjelman opintokokonaisuudet**

Tohtorin tutkinto koostuu neljästä opintojaksosta (yht. 40 op), joiden sisältö ja osasuoritusten laajuudet neuvotellaan ohjaajan kanssa, ja väitöskirjasta. Pääsääntönä on, että opinnot ovat vähintään syventävän tasoisia. Poikkeuksena voi olla esimerkiksi menetelmäopintojen täydentäminen ja ajantasaistaminen ensin aineopintojen tasolla. Opintojaksojen sisältävät seuraavia yleisiä osaamistavoitteita (rehtorin päätös 12.12.2016): 1) Tieteenalakohtainen osaaminen, 2) Tutkimusosaaminen, 3) Viestintäosaaminen ja 4) Muu ammatillisen asiantuntijuuden rakentumista tukeva osaaminen.

Tohtoritutkinnon opintojaksojen osasuoritukset ovat voimassa 10 vuotta. Yli 10 vuotta vanhoja opintosuorituksia voidaan erityistapauksessa hyväksyä tohtoritutkinnon osaksi. Tohtoriopiskelijan aikaisempia opintoja tai muuten hankittua osaamista voidaan lukea hyväksi tohtorintutkintoon Jyväskylän yliopiston tutkintosäännön 33 § mukaisesti. Esityksen hyväksilukemisesta tekee opiskelija yhdessä ohjaajiensa kanssa. Tiedekunnan dekaani päättää hyväksi lukemisesta.

Opintojaksojen suunnittelussa tulee ottaa huomioon perehtyneisyyden hankkiminen aiempaa osaamista tukevalta alueelta ja suoritustapojen monipuolisuus (pääsääntöisesti opintojakson sisällä ei yksipuolisesti pelkästään kontaktiopetukseen osallistumista tai vain esseesuorituksia tai esitelmiä. Opintojen suunnittelussa on tärkeää ottaa huomioon relevantti kohdentaminen niin, että 40 opintopistettä täyttyy ja kokonaisuus tukee suoraan väitöstutkimusta ja valmistumista odotetussa ajassa.

Ihmistieteiden metodikeskuksen (IHME) ja tiedekuntien (esim. KTK, YTK, HTK) tai osaamiskeskittymien tarjoamien kurssien tarjotin vaihtelee vuosittain. Tohtoriopintojen alussa suositetaan kurssia Orientation Course for Doctoral Students/First Year Skills for Doctoral Students/Starting a Doctorate (2 ECTS) ja osallistumista tiedekunnan järjestämään orientaatiopäivään.

**KTKJ130 Tieteenalakohtainen osaaminen**

**Laajuus:** 20 op

**Osaamistavoitteet:**

• hallitsee oman tutkimusaiheensa kannalta keskeisen tutkimuksen ja tieteellisen keskustelun.

**Sisältö:**

• Tutkimusaiheen keskeinen kirjallisuus tai opinnot, muut tutkimusaiheeseen perustuvat vähintään syventävien tasoiset opinnot, tutkimukseen perustuvat esitelmät tieteellisissä tapahtumissa ja artikkelit tieteellisissä julkaisuissa.

**Suoritustavat**:

• Opinnot koostuvat esimerkiksi kirjallisuuden tenttimisestä/esseiden kirjoittamisesta, oman tutkimuksen esittelemisestä tieteellisissä tapahtumissa, tieteellisestä julkaisemisesta (ei tarkoiteta artikkeliväitöskirjaan tulevien artikkeleiden julkaisemista) ja jatko-opintotasoiseen koulutukseen osallistumisesta (aktiivinen osallistuminen tutkijaseminaareihin, opintojen ja tutkimuksen edistäminen).

**Arviointi:** Hyväksytty-hylätty

**Arviointiperusteet:** Sovitaan opintosuorituksittain.

*Esimerkkejä opintosuoritusten mitoitukseksi*

• 2 op - Tieteellinen konferenssiesitys: ulkomaisessa konferenssissa oma paper-esitys (vahva oma kontribuutio, hyväksymiskäytäntö abstraktien kautta, sisältää uutta tietoa ); 1 op tieteellinen esitys kotimaisessa konferenssissa

• 0.5 op - osallistuminen tieteelliseen konferenssiin ilman omaa esitystä, suorituksena oppimispäiväkirja ohjaajalle

• 0.5 /1 op - puheenjohtajuus / koordinaatiovastuu kansallisen / kansainvälisen konferenssin symposiumissa / seminaarissa

• 0.5 op (näitä 4 maksimissaan) - Tieteellisiä esityksiä samasta aihepiiristä seminaareissa, jotka suunnattu ulkopuoliselle yleisölle (ei oman seminaariryhmän tai yhteisseminaarien esitykset)

• 1 op - Poster, muu kuin suomenkielinen; 0.5 op - Poster, suomenkielinen

• 1 op-1.5 op - Ensimmäisenä kirjoittajana väitöskirjan ulkopuolelle jäävässä proceedings -artikkelissa, joka perustuu kongressissa esitettyyn paperiin. Mitoitus riippuen artikkelin kielestä ja haastavuudesta; 0.5 op - Mukana kirjoittajana proceedings-artikkelissa

**KTKJ110 Tutkimusosaaminen**

**Laajuus:** 10-13 op

**Osaamistavoitteet:**

• hallitsee kasvatustieteiden metodologiaa ja omaa joidenkin kvantitatiivisten, kvalitatiivisten, historiallisten tai teoreettisten menetelmien erityisosaamista

• tuntee hyvään tieteelliseen käytäntöön liittyvät eettiset ohjeet ja menettelytavat ja kykenee tunnistamaan sekä analysoimaan tutkimuksen eri alueille ja vaiheisiin liittyviä eettisiä ongelmia (*pakollinen sisältö*)

• ymmärtää tieteellisen teorian muodostuksen yleisiä lähtökohtia (*pakollinen sisältö*)

• ymmärtää kasvatustieteiden luonteen ja tuntee sen tieteenhistoriallisen kehityksen

**Sisältö:**

• kvalitatiiviset, kvantitatiiviset ja/tai monimenetelmäiset (mixed methods) tutkimusmenetelmät.

• tieteellisen tutkimuksen etiikka (*kaikille pakollinen sisältö*, 3 op),

• tieteenteoria / tieteenfilosofia (*kaikille pakollinen sisältö*)

• tutkimushankkeenhallinta; tieteellinen julkaiseminen; avoin tiede

**Suoritustavat**: Jokin tarjolla oleva opintojakso tai itsenäinen opiskelu (essee, tentti)

**Arviointi**: Hyväksytty-hylätty

**Arviointiperusteet:** Sovitaan opintosuorituksittain.

**KTKJ120 Viestintäosaaminen**

**Laajuus:** 2-5 op

Osaamistavoitteet: kykenee kirjalliseen ja suulliseen tieteelliseen viestintään sekä suomeksi että ainakin yhdellä vieraalla kielellä

**Sisältö:** Tieteellinen kirjoittaminen ja viestintä, Vuorovaikutusosaaminen, Kielitaito ja kansainvälisyysosaaminen, Mediataidot, Esiintymistaidot.

**Suoritustavat:** Tieteellinen kirjoittaminen ja siihen liittyvä kurssitus tai suulliset tieteelliset esitykset. *Kaikille pakollinen sisältö:* vähintään 2 opintopistettä viestintäosaamisen opintoja, esimerkiksi Kielikeskuksen tarjoamilta kursseilta.

**Arviointi**: Hyväksytty-hylätty

**Arviointiperusteet:** Sovitaan opintosuorituksittain.

**KTKJ140 Muu asiantuntijaosaaminen**

**Laajuus**: 5 op

**Osaamistavoitteet:**

• kykenee toimimaan oman tutkimusaiheensa asiantuntijana tieteellisissä suunnittelu-, opetus- ja kehittämistehtävissä

• kykenee tiedeperustaiseen pedagogiseen toimintaan, omaa korkeakoulupedagogista osaamista

• omaa opintojen aikana kartutettuja tai päivitettyjä työelämävalmiuksia (projektinhallinta, johtamistaidot)

**Sisältö:**

• Pedagogiset taidot, johtajuusosaaminen, yrittäjyysosaaminen, laatu- tai kehittämistyö, Työelämätietous

 **Suoritustavat:**

• Asiantuntijatehtävät: omaan tutkimukseen perustuva suunnittelu-, opetus- ja kehittämistyö laitoksilla ja projekteissa.

• Yhteiskunnalliset palvelutehtävät: omaan tutkimukseen perustuva yhteiskunnallisesti merkittävä kehittämistyö ja/tai soveltuvat yliopistotasoiset pedagogiset opinnot

• Asiantuntijuutta ja tutkijuuden kehitystä tukevia koulutuksia, tilaisuuksia ja vierailuluentoja, joista kooten voidaan ohjaajan kanssa neuvotella suoritus.

**Arviointi:** Hyväksytty-hylätty

**Arviointiperusteet:** Sovitaan opintosuorituksittain.

*Esimerkkejä opintosuoritusten mitoitukseksi*

Maksimissaan 3 op / hanke - Projektitutkijan/tutkimusavustajan tehtävät omaan väitöskirjatutkimukseen suoraan liittyvällä tutkimusalueella; 0.5-1 op - Uusien tutkimushankkeiden valmistelua ja hakuihin osallistumista,

Maksimissaan 2 op - Asiantuntijatehtävät oman väitöskirjan teemaan liittyen, esimerkiksi koulutus menetelmästä syventävällä tasolla (ei oman laitoksen opetusvelvoitteeseen liittyvä opetus)

**KTKJ160 Väitöskirja**

**Osaamistavoitteet:**

• Väitöskirjatutkimuksen jälkeen opiskelija on kykenevä tekemään itsenäisesti kasvatustieteellistä tutkimusta.

• Opiskelija pystyy arvioimaan kasvatustieteellistä tutkimusta.

**Sisältö:** Tieteellisen tutkimuksen tekeminen ohjaajien ohjauksessa. Tutkimus kohdentuu tiedekunnan tutkimusstrategian vahvuusalueille.

**Arviointi:** hylätty – hyväksytty – kiittäen hyväksytty

**4.2 Psykologian tohtoriohjelman opintokokonaisuudet**

**PSYJ1200 Tieteenalakohtainen osaaminen**

**Laajuus:** 20 op

**Osaamistavoitteet:** Suoritettuaan tohtoriopintoihin kuuluvat pääaineen sisältöopinnot tohtoriopiskelija

• tuntee psykologian alan tutkimuksen ja tieteellisen keskustelun yleisellä tasolla.

• hallitsee oman tutkimusaiheensa kannalta keskeisen tutkimuksen ja tieteellisen keskustelun.

**Sisältö:** Tutkimusaiheen keskeinen kirjallisuus tai opinnot, muut tutkimusaiheeseen perustuvat vähintään aineopintojen tasoiset opinnot, tutkimukseen perustuvat esitelmät tieteellisissä tapahtumissa ja artikkelit tieteellisissä julkaisuissa
**Suoritustavat:** esseet, oppimispäiväkirjat, harjoitustyöt, kurssit, seminaarit tieteelliset julkaisut, kongressiesitelmät ja -posterit, tieteelliset asiantuntijatehtävät, projektityöskentely, ohjaus tai opetus. Esimerkiksi:

Kansainvälinen konferenssi omalla suullisella esityksellä 2 op, posterilla 1 op

Kotimainen konferenssi omalla suullisella esityksellä 1 op

Oppimista tukevat lisätehtävät kuten oppimispäiväkirjat 1 op

Puheenjohtajuus/koordinaatiovastuu kansainvälisessä tai kansallisessa konferenssissa 1 op

Tieteelliset esitykset oman ryhmän ulkopuoliselle yleisölle 1 op

**Arviointi:** hyväksytty-hylätty

**PSYJ1300 Tutkimusosaaminen**

**Laajuus:** 10-13 op

**Osaamistavoitteet**: Opintojakson suoritettuaan opiskelija

• tuntee hyvään tieteelliseen käytäntöön liittyvät eettiset ohjeet ja menettelytavat ja kykenee tunnistamaan sekä analysoimaan tutkimuksen eri alueille ja vaiheisiin liittyviä eettisiä ongelmia (pakollinen sisältö)

• ymmärtää tieteellisen teorian muodostuksen yleisiä lähtökohtia

• hallitsee psykologian alan metodologiaa ja omaa joidenkin kvantitatiivisten tai kvalitatiivisten menetelmien erityisosaamista

**Sisältö:** Opinnot koostuvat *pakollisesta* tieteellisen tutkimuksen etiikan (3 op), *pakollisesta* tieteenfilosofian/tieteenteorian (3 op), sekä valinnaisista kvalitatiivisen, kvantitatiivisten tai monimenetelmäisten (mixed methods) tutkimusmenetelmien opintojaksoista. Opintokokonaisuus voi sisältää myös opiskelijan itse suunnittelemia opintojaksoja, jotka ohjaaja hyväksyy HOPS-keskusteluissa.

**Suoritustavat**: kurssit (esim. Ihme), itsenäinen opiskelu (esseet, oppimispäiväkirjat, harjoitustyöt), seminaarit, tieteelliset julkaisut, tieteelliset asiantuntijatehtävät, projektityöskentely ja ohjaus

**Arviointi:** hyväksytty-hylätty

**PSYJ1400 Muu asiantuntijaosaaminen**

**Laajuus:** 5 op

**Osaamistavoitteet:** Tieteellisen asiantuntijuuden opinnot suoritettuaan tohtoriopiskelija

• kykenee tutkimusyhteistyöhön muiden tutkijoiden kanssa.

• omaa valmiudet toimia oman tutkimusaiheensa asiantuntijana tieteellisissä suunnittelu-, opetus- ja kehittämistehtävissä

• kykenee tiedeperustaiseen pedagogiseen toimintaan/hänellä on korkeakoulupedagogista osaamista

• omaa opintojen aikana kartutettuja tai päivitettyjä työelämävalmiuksia (mm. projektinhallintaosaamista, johtamis- ja alaistaitoja, vuorovaikutustaitoja sekä tieto- ja viestintäteknologiataitoja)

**Sisältö:**

• Aktiivinen osallistuminen tutkijaseminaareihin: opintojen ja tutkimuksen edistäminen.

• Asiantuntijatehtävät: omaan tutkimukseen perustuva suunnittelu-, opetus- ja kehittämistyö laitoksilla ja projekteissa.

• Yhteiskunnalliset palvelutehtävät: omaan tutkimukseen perustuva yhteiskunnallisesti merkittävä kehittämistyö ja/tai soveltuvat yliopistotasoiset pedagogiset opinnot.

**Suoritustavat:**

• Opinnot koostuvat tyypillisesti aktiivisesta osallistumisesta tutkijaseminaareihin (omien ohjaajien järjestämä jatko-opintoseminaari tai yhteisseminaarit).

• Asiantuntijuutta ja tutkijuuden kehitystä tukevia koulutuksia, tilaisuuksia ja vierailuluentoja, joista kooten voidaan ohjaajan kanssa neuvotella suoritus.

*Esimerkkejä opintosuoritusten mitoitukseksi:*

• Maksimissaan 3 op/hanke - Projektitutkijan/tutkimusavustajan tehtävät omaan väitöskirjatutkimukseen suoraan liittyvällä tutkimusalueella

• 1 op - Uusien tutkimushankkeiden valmistelua ja hakuihin osallistumista

• Maksimissaan 2 op - Asiantuntijatehtävät oman väitöskirjan teemaan liittyen, esimerkiksi opetus

**Arviointi:** hyväksytty-hylätty

**PSYJ500 Viestintäosaaminen**
**Laajuus:** 2-5 op

**Osaamistavoitteet:** kykenee kirjalliseen ja suulliseen tieteelliseen viestintään sekä suomeksi että ainakin yhdellä vieraalla kielellä

**Sisältö:** Tieteellinen kirjoittaminen ja viestintä, Vuorovaikutusosaaminen, Kielitaito ja kansainvälisyysosaaminen, Mediataidot, Esiintymistaidot.

**Suoritustavat:** Tieteellinen kirjoittaminen ja siihen liittyvä kurssitus tai suulliset tieteelliset esitykset. *Kaikille pakollinen sisältö:* vähintään 2 opintopistettä viestintäosaamisen opintoja, esimerkiksi Kielikeskuksen tarjoamilta kursseilta.

**Arviointi**: Hyväksytty-hylätty

**PSYJ1100 Tohtorin väitöskirja**

**Osaamistavoitteet:**

• Väitöskirjatutkimuksen jälkeen opiskelija on kykenevä tekemään itsenäisesti psykologista tutkimusta.

• Opiskelija pystyy arvioimaan psykologian alan tutkimusta.

**Sisältö:** Tieteellisen tutkimuksen tekeminen ohjaajien ohjauksessa.

**Arviointi:** hylätty-hyväksytty-kiittäen hyväksytty

***Tutkimuseettiset kysymykset.*** Tiedekunnan tohtorikoulussa valmistuvissa väitöstutkimuksissa noudatetaan Jyväskylän yliopiston eettisiä periaatteita ja ohjeita ja väitöskirjat tarkastetaan plagiaatintunnistusohjelmalla.